L-eks Direttur tal-Faċilità Korrettiva ta' Kordin Alex Dalli se jkun qed jokkupa kariga ta' messaġġier diplomatiku mal-Gvern Malti fil-Libja, liema kariga se jaqla' €103,000 fis-sena għaliha. Skont rapport ta' The Shift , l-irwol ta' Dalli se jkun li jikkordina mal-awtoritajiet Libjani rigward l-immigrazzjoni illegali. F'Novembru tas-sena l-oħra, Dalli kien issospenda ruħu minn din il-kariga lejl wara li Indjan instab mejjet fiċ-ċella tiegħu fil-Faċilità. Din kienet l-erbatax-il mewta fil-ħabs f'dawn l-aħħar tliet snin. F'Novembru: Alex Dalli jissospendi lilu nnifsu minn direttur tal-ħabs Il-kuntratt tiegħu jista' jiġġedded kull sena sa sitt snin u apparti l-paga li se jkollu, Dalli se jibbenefika wkoll minn diversi allowances kif ukoll se jkun jista' jaħdem minn uffiċċju fi Tripli. Hu qed jiġu kkunsidrat ukoll bħala person of trust tal-Ministru għall-Intern Byron Camilleri li rrifjuta li jirriżenja meta tħabbret ir-riżenja ta' Dalli. Camilleri kien sostna li dejjem ħa l-azzjoni meħtieġa dwar l-imwiet fil-ħabs abbażi tal-konklużjonijiet tal-inkjesti maġisterjali individwali. Hu żied li Dalli kien se jingħata kariga oħra fil-futur imma naqas milli jispjega x'kienet din il-kariga. Aqra aktar: "Mhux se nirriżenja" – Byron Camilleri Huwa mifhum li l-ħatra ta' Dalli hija parti mill-ftehim li ġie ffirmat f'Mejju 2020 bejn Malta u l-Libja biex jitwaqqfu żewġ ċentri tal-kordinazzjoni biex jiġġieldu t-traffikar uman. Wieħed miċ-ċentri jinsab fil-Belt Valletta filwaqt li l-ieħor jinsab fi Tripli, fejn se jkun qed jaħdem Dalli. Ir-rapport argumenta li l-ispejjeż relatati ma' dan il-ftehim se jitħallsu mit-taxxa tal-poplu Malti. F'Mejju 2020: Filmat: Malta u l-Libja jaqblu li jitwaqqfu 2 ċentri ta' kordinazzjoni għall-immigrazzjoni KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook